text: Farligt motorvejsbyggeri
  01 november 2010 kl. 10.26
  Arbejdstilsynet mener, at støbearbejdet på brobyggerierne ved anlæggelsen af motorvejen Kliplev-Sønderborg er farligt for de implicerede, skriver Nyhedsbrevet 3F.
  Dermed er Arbejdstilsynet enig med 3F Aabenraa, der efter et byggepladsbesøg for nylig konstaterede de livsfarlige forhold og anmeldte dem til Arbejdstilsynet.
  Arbejdstilsynet har givet et såkaldt straks-påbud om at sikre sig mod fare for personskade. Det er fritstående armeringsjern, der udgør en risiko for, at arbejdere ved fald kan blive spiddet.
   
  
  Sikkerheden i orden igen 
  Arbejdstilsynet har også konstateret, at de ansatte ikke har adgang til de krævede velfærdsforhold med toilet og varmt og koldt vand.
  Informationschef i KMG Jan Hundsdörfer oplyser til Nyhedsbrevet 3F, at forholdene nu er bragt i orden:
   - Der skal ikke være tvivl om, at sikkerhedsforholdene skal være i orden og at vi vil overholde alle regler.
  